Montaža: Mihaela Kristić/Index



DOGRADONAČELNIK Grada Valpova iz redova HDZ-a Dubravko Kučinac tvrdi da je u Zagrebu zabilježeno "desetak slučajeva hitnih postupaka protiv izbjeglica radi pokušaja silovanje i pljačkanja nasred ulice". U formi "istine o kojoj se šuti" Kučinac je na društvenim mrežama proširio "vijest o kojoj se nitko ne usudi pisati" zaključivši na kraju kako situacija samo što ne "eksplodira".

Kučinac tvrdi da je informacije dobio od "prijatelja koji radi na sudu".

Policija: Ne nasjedajte lažnim pričama



Kako smo provjerili u MUP-u posljednja dva dana nije zabilježen rast kriminalnih djela koje spominje Kučinac u svom statusu. Štoviše, iz policije naglašavaju kako se u posljednje vrijeme pojavilo sve više informacija koje se pokazuju lažnim, pa se tako pojavila i vijest o "famoznom kombiju" koji otima djecu.



Policija moli građane da ne nasjedaju ovim informacijama.



Lažne vijesti na društvenim mrežama



"Zbog činjenice da se na području Republike Hrvatske trenutno nalazi oko 14 tisuća migranata, društvenim mrežama i elektroničkom poštom među građanima se počela širiti vijest da se na našem području u posljednjih nekoliko sati dogodio veći broj kaznenih djela koje su počinili migranti. Navodi se lažna informacija o povećanom broju silovanja, pokušaja silovanja, uličnih razbojstava i otmica djece", stoji u službenom priopćenju policije koje je objavljeno na stranicama MUP-a, a nakon upita Indexa.



Policija poziva javnost da ne nasjedaju na ove lažne i uznemirujuće glasine koje za cilj imaju samo podizanje panike i remećenja normalnog način života građana.



"Na području svih naših policijskih uprava nije evidentiran povećan broj kaznenih djela niti prekršaja, kao niti drugih događaja koji se ovdje lažno navode", zaključuje se na kraju.

Nakon objave članka javili se i HDZ i Kučinac

U HDZ-u kažu da se ograđuju od ovog slučaja, te da osuđuju bilo kakvo širenje lažnih informacija.

Tekst se nastavlja ispod oglasa

Kučinac je dva sata nakon objave članka na Indexu na svom Facebook profilu napisao da se ispričava ako je njegov status unio paniku u javnosti. "I sebi i drugima savjetujem da ne nasjedamo na neprovjerene informacije.", napisao je.

Kučinac bi na kraju mogao i zaraditi prijavu objavljivanjem lažnih, huškačkih vijesti jer se ogriješio o zakon o javnom redu i miru. Širenje ovakvih lažnih vijesti u cilju podizanja panike ništa drugo je nego uznemiravanje mira građana.

Prijavite širenje panike

Kako bi razotkrili ovakve i slične slučajeve širenja lažnih vijesti i dizanja panike šaljite nam screenshotove takvih objava na desk@index.hr.



Prijavite takve slučajeve i policiji kako bi autori kazneno odgovarali.